En cykeltyv fortrød angiveligt sin gerning, da han i morges passerede politistationen i Nakskov. I hvert fald valgte han at henvende sig til lederen af lokalpolitiet, Søren Vægter, der tilfældigvis stod ude foran bygningen i Nybrogade, og spørge om ham om han var politibetjent.

Da lederen af lokalpolitiet bekræftede dette, kom manden, der er 25 år, hen til ham og lagde kortene på bordet med ønsket om at anmelde sig selv.

Den 25-årige forklarede følge politiet, at han havde været rastløs dagen i forvejen og stjålet to børnecykler i Kvickly i Krøyers Gård, som han havde taget med hjem. Da politiet efterfølgende tog ud til hans bopæl, fandt de da også de to cykler, som de bragte tilbage til supermarkedet.

Om den 25-årige cykeltyv med den dårlige samvittighed står til nogen form for sigtelse, fremgår ikke. Vicepolitiinspektøren selv, der stod ude foran politigården for at ryge, da han blev anråbt af den 25-årige, afviser dog, at han i fremtiden vil øge antallet af rygepauser i forsøget på at forbedre opklaringsstatistikken.